b'\n_START_ARTICLE_\nChandrasekharin raja\n_START_PARAGRAPH_\nChandrasekharin raja (tai Chandrasekharin massa) on valkoisen k\xc3\xa4\xc3\xa4pi\xc3\xb6n suurin mahdollinen massa. Se on noin 2,8 \xc3\x97 10\xc2\xb3\xe2\x81\xb0\xc2\xa0kg eli noin 1,4 Auringon massaa. Tarkka lukuarvo riippuu t\xc3\xa4hden koostumuksesta . T\xc3\xa4m\xc3\xa4n rajan l\xc3\xb6ysi ja laski ensimm\xc3\xa4isen\xc3\xa4 Nobel-palkittu intialainen fyysikko Subrahmanyan Chandrasekhar vuonna 1930._NEWLINE_Valkoinen k\xc3\xa4\xc3\xa4pi\xc3\xb6 on elinkaarensa loppup\xc3\xa4\xc3\xa4ss\xc3\xa4 oleva t\xc3\xa4hti, jonka sisuksen ydinreaktiot ovat loppuneet. Valkoisen k\xc3\xa4\xc3\xa4pi\xc3\xb6n romahtamisen est\xc3\xa4\xc3\xa4 tavanomaisen s\xc3\xa4teilypaineen sijaan elektronien degeneraatiopaine. Elektronit ovat fermioneja, joten kaksi elektronia ei voi olla samassa kvanttitilassa. Kun elektronikaasua puristetaan pienemp\xc3\xa4\xc3\xa4n tilaan, t\xc3\xa4ytyy elektronien viritty\xc3\xa4 korkeammille energiatiloille, ja t\xc3\xa4st\xc3\xa4 aiheutuva paine pys\xc3\xa4ytt\xc3\xa4\xc3\xa4 t\xc3\xa4hden luhistumisen. Jos valkoisen k\xc3\xa4\xc3\xa4pi\xc3\xb6n massa ylitt\xc3\xa4\xc3\xa4 Chandrasekharin rajan, virittyneiden elektronien energia on niin suuri ett\xc3\xa4 elektronisieppaus muuttuu energeettisesti kannattavaksi. T\xc3\xa4ll\xc3\xb6in t\xc3\xa4hden aine muuntuu neutroneiksi (ja neutriinoiksi), ja t\xc3\xa4hti romahtaa neutronit\xc3\xa4hdeksi.'